German Particles | German Language Workshop
German swear words German for doctors German word of the day ‘n betowerende brief en ‘n deurdrenkte dankie | Op reis deur die lewe
« Hallo en Koebaai
‘n EKSTRA kersgeskenk »
‘n betowerende brief en ‘n deurdrenkte dankie
My vorige brief was ‘n vinnige Hallo-en-Koebaai voor ek Afrika se verruklikheid ingevaar het. Nou hoef ek dit nie eens te sê nie – dit is voor die hand liggend en vanselfsprekend: Die trip was WONDERLIK – ‘n onvergeetlike, betowerende ervaring-brief!!!
Ons dae het (meesal) die tydsame, ritmiese gang van ‘n kameelperd se wieg-stap-deur-die-veld aangeneem. En ons tot ‘n diep siel-vrede gesus. Elke sonsopkoms en sonsondergang was asembenemend! Ons het klokslag, sommer nog in ons pajamas, na ons kameras gegryp en derduisende foto’s geneem. Ons het raak-afstand van ‘n luiperd gestaan met hoendervleis tot onder ons voetsole. Olifante het op ons drumpel kom drink – so naby dat jy hulle ooghare kan tel – sonder ‘n draad of ‘n heining wat ons uitsig versper. Ons het in die Kavango se koel, diepblou, sterk-stroom water geswem! Meters van die krokodille en seekoeie af – maar darem in ‘n draad hok, soos wanneer jy saam met die haaie duik.
Ons het in die ope lug onder ‘n boom gestort met eerste lig en in die soel aande onder die sterre. Bosveldpapegaaie, Katlagters, geselserige Geelborswillies, Rooikeel Byevreters en Blouapies was ons bure. Die Chobe en Kavango riviere; die Victoria Valle en die Okavango Delta was ons uitsig. Ons het diep wit, sagte sandpaaie en opwindende rooiduinpaaie en hardegrondpaaie en teerpaaie en oorgrenspaaie gery – 6 600 km daarvan en nie met ‘n enkele papwiel of vassit gesukkel nie.
Volgende keer vertel ek jou hoe ons deur dit alles eintlik op reis was met ‘n wond …
Maar vir nou verlustig ons ons eers net in die idilliese.
Kyk het hieronder – die lieflike gedig-brief wat ek kry ná ek die Geur van Christus kamp vir Pierre van Ryneveld se vroue aangebied het. Een van die vroue wat daar was, skryf agterna vir Heléne, die organiseerder:
My skryftalent is strate ver van Annalise s’n en poësie glad nie my forté, maar ek het Sondagmiddag so vol geïnspireerde energie gevoel, dat hierdie gediggie sommer net in my kop opgekom het om vir julle en haar dankie te sê vir ‘n “indulgent”, inspirerende en mag ek so dramaties wees om te sê: onvergeetlike vroue-naweek!
-‘n Deurdrenkte Dankie-
So perfek en halfpad pasella beland ek vir die eerste keer op die vrouekamp
Lyf en siel moeg geploeter, onseker
Met ‘n klein opgewondenheid in ‘n vuurtjie wat baie laag brand
vertel ek myself die Here beplan vir my niks beter
“Die Geur van Christus” is die tema,
Genoeg om my nuuskierig te laat kriewel,
Maar ook om skepties te dink, kom ons kyk ma’
..enige strooihalm sal doen, vir my “dilapidated” driewiel
Op ‘n rustige bosveld-surprise sommer net hier naby rond
kom ‘n beautiful bouquet van Marta’s en Maria’s saam,
Oud, jonk, lank, kort, skraal of voluptuously gesond
Party versadig, toekomsgerig en “smile” oppie mond
Ander effe stukkend, broos, uitgerafel en verdwaal
Siende blind en sukkelend, baggage-slepend saam
Met Annalise se “Kom Haal My” en “What a friend you turned out to be””
word ‘n spul geure so eensklaps losgelaat…
skakel die Heilige Gees ons almal so een vir een aan
Trane die vloei, party ken-in-die bors skaam, ander deurdrenk onbeskaamd
Met elke versadigende woord
Met elke melankoliese melodie
Met ou en nuwe vriende en sonnige samesyn
Beweeg ons almal nader aan mekaar, en begin ons liggies vir Jesus skyn
Diep en opreg dankie, Annalise, vir die ontmoeting met “The Wonders of His Person”
Dankie vir die unieke en anderste herinnering aan Sy blootgestelde beskikbaarheid
Dankie dat ons elkeen ons “stoppie-bus” poelietjie kon ontdek
Dankie vir Ps 23, eenvoudig, maar spectacularly nuut oopgevlek
Ek bid dat ons elkeen vir die res van ons reis
Sal ophou om te probeer “copy and paste”,
En eerder vandag nog Jesus in ons self raak sal LEEF
Om vir ander te kan wees;
en ‘n Betowerende Brief
‘n Diep en Deurdrenkte dankie
Sterkte en woema en nog vir oulaas ‘n bietjie sports – dit wens ek jou toe vir die laaste skof van hierdie jaar …
This entry was posted on November 26, 2014 at 4:52 vm and is filed under Ongekategoriseerd.	You can follow any responses to this entry through the RSS 2.0 feed. You can leave a response, or trackback from your own site.
One Response to “‘n betowerende brief en ‘n deurdrenkte dankie”
November 26, 2014 om 6:21 nm | Antwoord
Dit moes wonderlik gewees het om so ‘n dankie te verdien!